บูพาฯคงเบี้ยลูกค้าเคลมสูงดึงรายใหม่ซบ
บูพาฯ เผยไม่ปรับเบี้ยเคลมหนักใช้เกณฑ์เฉลี่ยทั้งพอร์ต ดึงลูกค้ารายใหม่โต 25%
18 ก.ค. 2555

บูพาฯ เผยไม่ปรับเบี้ยเคลมหนักใช้เกณฑ์เฉลี่ยทั้งพอร์ต ดึงลูกค้ารายใหม่โต 25%
นายแอนดริว วอง กรรมการผู้จัดการ บริษัท บูพา ประกันสุขภาพ (ประเทศไทย) เปิดเผยว่า บริษัทไม่มีการปรับราคาเบี้ยประกันสุขภาพในปีต่อไปของลูกค้าที่มีการเคลมสินไหมหนักในปีนี้ เหมือนบริษัทประกันอื่นๆ เพราะใช้เกณฑ์เฉลี่ยลูกค้าทั้งหมดที่มีจำนวน 2.5 หมื่นราย ไม่ได้พิจารณาเป็นรายๆ
ทั้งนี้ ค่าสินไหมทดแทนการประกันสุขภาพของบริษัททั้งพอร์ต หรือ Loss Ratio อยู่ที่ 60% ถึง 75% อยู่ในระดับที่บริหารจัดการได้
“ค่ารักษาจะสูงขึ้นทุกปี แต่บริษัทจะใช้วิธีขยายฐานลูกค้าให้มีความหลากหลาย และเพิ่มจำนวนรายเข้ามา ทำให้อำนาจการต่อรองกับทางโรงพยาบาลสูงขึ้น” นายวอง กล่าว
นายวอง กล่าวว่า ช่วงฤดูฝนนี้บริษัทให้บริการฉีดวัคซีนป้องกันไข้หวัดใหญ่แก่ลูกค้าที่อายุเกิน 65 ปีขึ้นไป ซึ่งมีประมาณ 2,000 คน โดยลูกค้าที่อายุมากที่สุดอยู่ที่ 82 ปี ซึ่งเป็นลูกค้าที่ทำประกันสุขภาพกับบริษัทมาตั้งแต่วัยทำงาน 
ทั้งนี้ 6 เดือนแรก บริษัท บูพา มีเบี้ยรับรวม 1,120 ล้านบาท เพิ่มขึ้น 30% จากงวดเดียวกันของปีที่ผ่านมา ที่มีเบี้ยรับรวม 862 ล้านบาท โดยมีลูกค้ารายบุคคลเพิ่มขึ้น 25%